《归鸟》
魏晋·陶潜

翼翼归鸟，晨去于林。远之八表，近憩云岑。和风不洽，翻翮求心。

顾俦相鸣，景庇清阴。翼翼归鸟，载翔载飞。虽不怀游，见林情依。

遇云颉颃，相鸣而归。遐路诚悠，性爱无遗。翼翼归鸟，驯林徘徊。

岂思天路，欣及旧栖。虽无昔侣，众声每谐。日夕气清，悠然其怀。

翼翼归鸟，戢羽寒条。游不旷林，宿则森标。晨风清兴，好音时交。

矰缴奚施，已卷安劳？